翠微峰
作者：王汝舟
朝代：宋

paragraphs: 塵囂十里清，秀嶺半空插。
縈紆疑無路，兩石開一峽。
豁然見天宇，四顧皆峭拔。
入門上石級，傴僂如登塔。
懸巖置樓殿，飛棟相匼匝。
徐行雲影動，低語谷聲答。
仰視絕壁間，勢恐千仞壓。
側身過幽谷，洞口若呀呻。
仙英去何許，遺像寄山脅。
浴池弄清泚，不敢着脚踏。
顧余倦遊者，一宿借雲榻。
天風吹夜籟，客興亦蕭颯。
幽尋約重來，吾屐當再蠟。